Trump se verhoor beginOudpres. Donald Trump se verhoor het Dinsdag begin. (Foto: Win McNamee/Getty Images/AFP) Die verhoor van oudpres. Donald Trump, wat vir ŉ tweede keer in ŉ staat van beskuldiging geplaas is, het Dinsdag in die senaat begin met aangrypende beeldmateriaal van die aanval op die kongresgebou, maar Republikeinse senators het duidelik gemaak hoe moeilik dit gaan wees om hom skuldig te bevind. Senators het 56-44 ten gunste van die grondwetlikheid van die geskiedkundige verhoor gestem en het ŉ poging deur Trump se regspan – dat wetgewers nie ŉ oudpresident kan verhoor nie – verwerp. Die stemmery het plaasgevind voordat die hoofverhoor na verwagting vandag (Woensdag) begin. Ses Republikeine het by die 50 Demokrate in die eweredig verdeelde senaat aangesluit. Die uitslag het benadruk dat dit bykans onmoontlik gaan wees om ŉ tweederde meerderheid te verkry. Dit sou beteken 17 Republikeine moet hulle skaar by die Demokrate – die getalle wat nodig is om Trump skuldig te bevind dat hy opstand aangehits het. Albei kante het vroeër hul openingsbetoë gelewer. Die Demokrate voer aan Trump het sy eed verbreek om mag te behou nadat hy die November-verkiesing teen Joe Biden verloor het. Hulle voer aan nadat Trump geweier het om die nederlaag te aanvaar, het hy leuens versprei oor verkiesingsknoeiery en druk op amptenare geplaas om die oordrag van mag te stuit. Op 6 Januarie het hy aan ŉ skare gesê om te baklei en die diefstal te stop, waarna die kongresgebou bestorm is. “As die kongres net terugstaan en toekyk na sulke ongelooflike misdade teenoor die republiek, gaan dit toekomstige presidente nooi om hul mag sonder enige vrees vir aanspreeklikheid te gebruik,” het Joe Neguse, die Demokrate se bestuurder van die proses, gesê. ŉ Video van die oproer het die senaat aangegryp. Senators wat die gebeure regstreeks beleef het toe hulle daardie dag na veiligheid moes vlug, het na die oorspronklike beeldmateriaal van Trump se toespraak en die aanval daarna gekyk. Dit wys hoe ŉ skare pro-Trump-slagspreuke skreeu terwyl hulle deur deure bars, die polisie omsingel en vir die eerste in die geskiedenis die proses onderbreek waar die verkiesingsuitslag gesertifiseer is. “As dit nie ŉ oortreding is nie, dan is daar nie ŉ oortreding soos ŉ staat van beskuldiging nie,” het Jamie Raskin, hoofbestuurder van die verhoorproses, gesê. Raskin het teen die trane baklei toe hy vertel het hoe hy en sy gesin, wat saam met hom was om na die sertifisering te kyk, vasgekeer is en geluister het na die gehamer teen die deur. “Dit kan nie die toekoms van Amerika wees nie,” het hy gesê. Republikeinse senator James Inhofe het gesê die beeldmateriaal was “betreklik doeltreffend”. Die Demokrate het sekere beelde gekies wat diep tref, het hy gesê. Trump se prokureur, David Schoen, voer egter aan die senaat het geen jurisdiksie om Trump te verhoor noudat hy nie meer president is nie. Hy het ook gewaarsku dat die staat van beskuldiging dreig om die land te laat skeur. Sy regspan voer aan wat ook al Trump by die saamtrek gesê het, word beskerm ingevolg die reg op vryheid van spraak en kom nie neer op ŉ opdrag om die kongresgebou aan te val nie. Die verhoor is ook ongemaklik vir sommige Republikeine wat self tydens die aanval na veiligheid moes vlug. Herinneringe aan die dag se chaos is oral, met duisende troepe van die nasionale wag steeds by die kongresgebou ontplooi. Ten spyte van alles, is ŉ skuldigbevinding onwaarskynlik. Groot getalle Republikeine steun Trump steeds en meningspeilings wys ŉ klein meerderheid van die land in die geheel glo dat Trump skuldig bevind moet word. Indien Trump wel skuldig bevind word, sal die senaat ŉ eenvoudige stemming hou wat hom verbied om in die toekoms weer die amp van president te beklee.